गद्दाफी को सत्ता से बेदखल करेगी जनता : गेट्स  
अमेरिकी रक्षामंत्री ने कहा कि गठबंधन सेना ने लीबिया के मौजूदा शासन की क्षमता को कमजोर कर दिया है और गद्दाफी को जनता ही सत्ता से हटा देगी।
अमेरिकी रक्षामंत्री रॉबर्ट गेट्स का कहना है कि गठबंधन सेना ने लीबिया के मौजूदा शासन की क्षमता को कमजोर कर दिया है और शासक मुअम्मर गद्दाफी को वहां की जनता ही सत्ता से बेदखल करेगी।  सीनेट की आर्म्ड सर्विसेज कमेटी के समक्ष गेट्स ने कहा, मेरे विचार में कर्नल गद्दाफी को सत्ता से हटाना वहां की जनता द्वारा संभव है। इसे राजनीतिक और आर्थिक कदमों के जरिए अंजाम देना होगा। उन्होंने कहा कि नाटो के नेतृत्व वाले अभियान से गद्दाफी की सैन्य क्षमता को उस हद तक कमजोर किया जा सकता है, जहां वह और उनके आसपास के लोग विभिन्न विकल्प अपनाने के लिए विवश होंगे।  गेट्स ने इस बात को दोहराया कि लीबिया के भीतर अमेरिकी सेना भेजने की कोई जरूरत नहीं है। अमेरिकी सांसदों ने कहा कि गद्दाफी को जल्द से जल्द सत्ता से हटना चाहिए, क्योंकि उनके सत्ता में बने रहने से न सिर्फ अमेरिका के राष्ट्रीय सुरक्षा हितों, बल्कि पूरी दुनिया को खतरा है।  सीनेटर जॉन मैक्केन ने कहा, अगर गद्दाफी सत्ता में बने रहते हैं, तो यह पूरी दुनिया और लीबियाई जनता के लिए खतरा होगा। हम यह नहीं कह सकते कि बेनगाजी में नरसंहार रुक गया है। यह सफलता नहीं है। कमेटी प्रमुख सीनेटर कार्ल लेविन ने कहा, यह अभी विचारणीय प्रश्न है कि गठबंधन या फिर इसके सदस्य देशों को लीबिया के विद्रोहियों की क्षमता बढ़ाने में मदद करनी चाहिए, ताकि वे गद्दाफी के समर्थक सुरक्षाबलों का सामना कर सकें।  ज्वाइंट चीफ ऑफ स्टॉफ के प्रमुख एडमिरल माइक मुलेन ने कहा, गद्दाफी ने अपने हाथ से निकली जमीन को हासिल करने की इच्छा जताई है। वह बेनगाजी और अजदाबिया को वापस पाना चाहते हैं। वह अभी भी अपने लोगों को भोजन, पानी, बिजली और आश्रय देने से मना कर रहे हैं। अमेरिकी रक्षामंत्री ने कहा कि नाटो के नेतृत्व में अभियान जारी रहेगा ताकि गद्दाफी की सैन्य क्षमताओं को क्षीण किया जा सके।